Figeľ, Ján, 1. podpredseda vlády a minister dopravy, pôšt a telekomunikácií SR (2010-10-21):
Ďakujem. Ďakujem veľmi pekne, vážený pán podpredseda, ctená snemovňa, za možnosť pridať sa alebo vystúpiť a zároveň byť súčasťou takejto otvorenej, aj odbornej, aj politickej debaty. Chcem vás uistiť, že verejná infraštruktúra, jej stav, rozvoj, perspektíva je jednou z priorít, povedal by som prvou medzi prioritami, z hľadiska tých väčších alebo veľkých tém, ktoré sa týkajú vlády, parlamentu, celej krajiny a jasné, že aj celej spoločnosti. Nechcem ju ani preceňovať ani podceňovať, ale má svoj súvis medzinárodný, národnoštátny, regionálny, lokálny, nedá sa hovoriť o ekonomike, ak nehovoríme aj o doprave, o pracovnom trhu alebo zamestnanosti. To isté je vo vzťahu k ekológii. Čo nie je ekologické, nie je ekonomické. Je tam toľko tém, toľko dimenzií, že sa vlastne pri diaľniciach stretáva všetko. Zároveň, niekedy až neuveriteľná kombinácia poloprávd zjednodušením neodbornosti, sa vraví, ako keby každý rozumel diaľniciam ako pivu alebo futbalu a pritom aj pivo potrebuje profesionalitu, futbal detto, takže pri diaľniciach o to viac. Nemá to byť ani fetiš, ani modla, veľmi som vás pozorne počúval, rozvíjame to dve desaťročia, preto skúsenosti Slovenska sú aj veľmi cenné, veľmi dôležité pre ďalšie a ďalšie rozhodnutia. Sústredím sa na ten odkaz, že súčasná vláda zastavila výstavbu diaľnic. Nie je to pravda, nie je to ani polopravda a niekedy je ťažšie bojovať s polopravdami ako so lžami, ale prišiel som neskôr nie preto, že by som si neuctil túto debatu, ale bol som pri podpise výstavby ďalšieho úseku D1 Jablonov-Studenec, teraz popoludní, medzi Národnou diaľničnou spoločnosťou a Doprastavom, akciovou spoločnosťou. Za 24 mesiacov ďalších vyše 5 km, snáď v kvalite aj vo všetkom, čo znamená odovzdanie do prevádzky motoristickej verejnosti, bude znamenať ďalší úsek na Spiši. Diaľnice potrebujú viac zdrojové financovanie. Celá infraštruktúra to potrebuje, aj štátne peniaze európske, ktoré sú nebývalé, neopakovateľné a súkromné. Väčšina ekonomík je v súkromných rukách. Prečo by nemohli byť aj súkromné zdroje rozvíjané alebo využívané na rozvoj infraštruktúry? Veľmi správne ste viacerí poznamenali, že už v predchádzajúcom období boli PPP projekty zadefinované a skúšané ako pilotný projekt Turany – Lietavská Lúčka v roku 2004. Preto by som z toho nerobil ani drámu, ani nejaký fetiš, skôr jednu dôležitú súčasť celkovej stratégie. A štát nemôže byť odkázaný iba na PPP projekty, alebo nemôže im nerozumieť, takže ich buď z ideologizuje alebo nesprávne využíva. Kritizujete nás za to, že skončil, resp. nerozbehol sa projekt pôvodného prvého balíka PPP na D1. Rád by som tu zdôraznil, že to nebola vláda, nebolo to ministerstvo, ktoré od realizácie projektu ustúpilo, ani na šiesty pokus, ani na šiesty pokus po vyše 16 mesiacoch sa výstavba naplno nerozbehla, lebo víťazné konzorcium nedokázalo zabezpečiť potrebné finančné krytie. To, že sa rozhodli využiť vstup EIB a miliardu, čo nie je málo, ale naozaj najväčší prínos alebo podiel finančný, zároveň znamenalo ďalšie súvislosti a v tom aj blokáciu celého balíka pred prijatím ekologických odobrení na strane Európskej komisie. Prípadné ďalšie posunutie termínu, hľadanie siedmeho, by znamenalo len odkladanie rizík alebo ich zvýšenie, vzhľadom na zhoršujúce sa podmienky aj na finančnom trhu. Je v záujme aj vlády, aj ministerstva a celej spoločnosti pokračovať vo výstavbe úsekov diaľnice D1, ktoré boli pôvodne súčasťou tohto balíka. Ako som hovoril, dnešný podpis malého, ale predsa dôležitého úseku, zároveň práca na najbližšom verejnom obstarávaní, začiatkom novembra na dvoch 9 km úsekoch pri Levoči. Na ďalšie úseky, radšej hovorím o väčších mestách, lebo ľuďom to skôr lokalitu pomenuje. Pri Ružomberku a pri Prešove, tak plánujeme urobiť začiatkom budúceho roka. Vlastne na budúci rok, by sme mohli takto začať výstavbu spolu, ak zoberieme od augusta, od Košíc cez 60 km nových diaľničných úsekov, diaľničných a rýchlostných úsekov, čo je podstatne viac než vláda Roberta Fica dokázala začať a dokončiť za štyri roky. Spolu 42 nových, začatých a dokončených úsekov. Nehovorím o žiadnych pretekoch. Hovorím o tom, že dynamika a rozvoj môže pokračovať a bude pokračovať za predpokladov, ktorými sú dôležité obstarávanie a rozhodnutia aj vo vzťahu k financiám, aj vo vzťahu k technike a technológiám. Viacerí spomínali a osobitne, pán kolega Fico, že ten druhý balík rýchlostnej cesty z Nitry do Tekovských Nemiec považuje za osobnú výhru. Je to jedna z dôležitých skúseností. A ja musím upozorniť na mnohé a narastajúce kompenzačné udalosti, ktoré znamenajú ďalšie a ďalšie platby alebo požiadavky na platby, a tým sa celý projekt ďalej predražuje. Dovoľte mi, dámy a páni, zopakovať, že táto vláda výstavbu diaľnic nezastavila. Je to slogan bez obsahu. Ak tu niekto brzdil výstavbu, tak práve ten spôsob zhotovenia alebo zostavenia veľkého balíka, ktorý blokoval viaceré úseky a nedoriešil to, čo bolo náročnejšie. Už na konci roka 2008, nie 2009, 2008 mali úseky Hubová – Ivachnová a Jánovce -Jablonov pripravenú potrebnú dokumentáciu a stavebné povolenie. Takže sa mohli stavať z eurofondov, teda z peňazí, ktoré sú nám dané, darované, a za ktoré nemusíme platiť žiadne úroky. Rokujeme o treťom balíku PPP pri Žiline, ktorý má realizovať najťažší spomedzi ťažkých úsekov a chceme dosiahnuť podmienky, ktoré budú výhodnejšie aj pre štát, nielen pre banky a staviteľa. Nezastavili sme teda výstavbu, a ako som už naznačil, pokračuje R1 za Nitrou. Rozbehli sme cestu od Košíc smerom na juh. Pôjdu aj ďalšie úseky. Ak hovorím o euro fondoch, tak práve preto, že sme v jedinečnom období, ktoré si žiada veľmi zodpovedný a sústredený prístup. Chceme stavať aj lacnejšie, transparentnejšie, bez korupcie, so zreteľom na možnosti krajiny. Udržateľnosť verejných financií, ale aj udržateľnosť ďalšieho celkového rozvoja výstavby, či už hovoríme o dopravnej infraštruktúre alebo celkovej infraštruktúre Slovenska, je naším základným národnoštátnym záujmom. Nedajú sa rozpočtové pravidlá oklamať tým, že sa niečo nepočíta do deficitu a potom to už nejako bude. Ak by sme boli tento kumulatívny PPP projekt pozostávajúci z troch balíkov realizovali tak, ako bol podpísaný, tak Slovensko by bolo po dobu 30 rokov muselo platiť medzi 650 a 700 mil. eur ročne. Ročne to je oveľa viac, než sa za posledné štyri roky ročne investovalo do rozvoja diaľnic. Z čoho by sme potom tie ďalšie cesty, o ktorých tu bola reč, 1 900 celkovo km diaľničných ciest na Slovensku financovali. Prečo by sme mali pripravovať finančné suchoty, keď môžeme pripravovať perspektívu aj pre ďalšiu výstavbu? Čo je horšie, zabúdalo sa aj na inú infraštruktúru, napr. na cesty prvej triedy. Tie realizujú obrovský objem dopravy a my potrebujeme do nich investovať aj teraz, aj zajtra, aj následne, do novej, aj rekonštruovanej infraštruktúry na cestách prvej triedy.